Afrikaanse ontwerper staande toegejuig by New Yorkse Modeweek
JY LEES NOU Afrikaanse ontwerper staande toegejuig by New Yorkse Modeweek
Die Afrikaanse couture-ontwerper Hendrik Vermeulen is staande toegejuig by dié jaar se New Yorkse Modeweek.
Sy pasklaar-reeks vir Herfs/Winter 2015 was verlede maand 'n wenner by dié glansryke modeskou. Hendrik se reeks, wat die beste van Europese en Afrika-modes kombineer, is as deel van FTL Moda, 'n groepvertoning, gewys.
FOTO: Renato Zacchia
Die gebore Vrystater sê dat ons land op gelyke voet met ander invloedryke en kreatiewe lande is: "As Suid-Afrikaners hoef ons glad nie terug te staan vir die res van die wêreld nie. Die mensdom is honger vir iets nuuts en vars - Suid-Afrika is 'n smeltkroes van kreatiwiteit. In Suid-Afrika is plan A baie selde beskikbaar, en dit forseer ons om meer kreatief te dink om dieselfde - of beter resultate - met plan Z te bereik!"
Hendrik poog om deur sy werk negatiewe persepsies van die modebedryf te verander en is baie meer inklusief as dit by die kies van modelle kom: "Ons het seker gemaak dat ons 'n verskeidenheid vroue as modelle kies - lank en kort, kurwes en dun, lig en donker."
"Met ons tema, Smoke and Mirrors, wil ons deur die stigma van die mode-wêreld breek, die persepsie dat die photoshopped rokgrootte 00 die norm is. Ons klee regte mense, van enige vorm, grootte en kleur. Ons vier vrouwees," voeg hy by.
Die 33-jarige ontwerper se klere is ook goed by Milaan se Modeweek ontvang. Hy vertrek binnekort na Rome om ook dáár sy ontwerpe te vertoon.